રિઝર્વ બૅન્કે બૅન્ક-લોનના ડિફૉલ્ટરો સામે આદું ખાઈને પડી જવાનો નિર્ધાર કરી લીધો છે. ખાસ કરીને વિલફુલ ડિફૉલ્ટરો સામે. આ માટે સરકાર તરફથી તો રિઝર્વ બૅન્કને સપોર્ટ મળે જ છે અને હજી મળતો રહેશે, પરંતુ મૂડીબજારનું નિયમનતંત્ર સેબી પણ આ લડતમાં મજબૂત સાથી તરીકે જોડાઈ રહ્યું છે એટલું જ નહીં, આ સહયોગ આપવામાં સેબી મૂડીબજારનું હિત જાળવવાનો અને રોકાણકારોની રક્ષા કરવાનો પોતાનો પાયાનો ઉદ્દેશ પણ બર કરી શકશે. સેબી આ વિષયમાં નવી જ માર્ગરેખા લાવવાનું વિચારે છે, જેમાં એવી જોગવાઈ હશે કે મૂડીબજારમાં કોઈ પણ સાધન કે માર્ગ મારફત કોઈ પણ હસ્તી ભંડોળ ઊભું કરવા આવે ત્યારે તેના માથે વિલફુલ ડિફૉલ્ટરનું લેબલ નહીં હોય તો જ તે આમ કરી શકશે.